 WANDERI KAMAU na LEONARD ONYANGO WANASIASA sasa wanatumia mbinu chafu za kukodisha wahuni kunyamazisha wapinzani wao huku siasa za Uchaguzi Mkuu wa Agosti 9, 2022 zikishika kasi nchini. Mnamo Jumamosi, Naibu wa Rais William Ruto alijipata pabaya baada ya kundi la vijana kufunga barabara kwa mawe na kumzuia kuingia mjini Busia. Magari manne yaliyokuwa kwenye msafara wa Naibu wa Rais yaliharibiwa baada ya kushambuliwa na vijana hao. Mbunge wa Kimilili Didmus Barasa, aliyekuwa ameandamana na Dkt Ruto aliondolewa kwa haraka katika eneo hilo na walinzi wake kufuatia ghasia hizo. Licha ya kizaazaa hicho, Dkt Ruto alifanikiwa kuhutubia mkutano mjini humo, baada ya polisi wa kukabiliana na ghasia kuingilia kati na kuwatawanya vijana hao. Dkt Ruto ambaye amekita kambi katika eneo la Magharibi tangu Ujumaa kujipigia debe akijiandaa kuwania urais mwaka ujao, alishutumu vikali wanasiasa kwa kutumia vijana kuzua rabsha kwa masilahi yao ya kibinafsi. “Wanasiasa wanaowatumia watoto wa watu kuzua ghasia kwa kuwalipa ili kuwarushia mawe wapizani wao chuma chao kimo motoni. Ikiwa viongozi hao hawana ajenda, wanapaswa kukoma kutumia mbinu chafu za kisiasa zilizopitwa na wakati,” akafoka Dkt Ruto. Mnamo Septemba, msafara wa Dkt Ruto ulishambuliwa na kundi la vijana – wanaoaminika kukodishwa na wapinzani wake – katika eneo la Naro Moru, Kaunti ya Nyeri. Dkt Ruto alishambuliwa siku moja baada ya gari la mbunge Maalumu Wilson Sossion kuharibiwa na wahuni katika Kaunti ya Bomet. Katibu mkuu huyo wa zamani wa Chama cha Walimu (Knut) ametangaza kuwania useneta wa Bomet mwaka ujao. Bw Sossion atashindana na seneta wa sasa wa kaunti hiyo Dkt Christopher Langat. Wote watawania kiti hicho kupitia chama cha United Democratic Alliance (UDA) chake Dkt Ruto. Bw Sossion aliyekuwa na mbunge mwenzake Maalumu, David Sankok, alishambuliwa alipokuwa akijipigia debe mjini Bomet, Ijumaa jioni. Vioo vya madirisha ya gari la Sossion viliharibiwa wakati wa kisa hicho. Seneta Langat alijitenga na wahuni hao huku akisema kwamba: “Mimi si mwanasiasa wa kutumia vurugu kuvuruga kampeni za wapinzani wangu.” Kinara wa ODM Raila Odinga, Jumanne wiki iliyopita, alikuwa na wakati mgumu alipokuwa akijipigia debe katika Kaunti ya Meru, baada ya kuzomewa na kundi la watu waliokuwa barabarani. Kwa kila neno ambalo Bw Odinga alisema, wahuni hao walijibu kwa kusema “Ruto!” Ijumaa, aliyekuwa Gavana wa Nairobi Evans Kidero alishutumu baadhi ya wanasiasa wa Kaunti ya Homa Bay kwa kukodisha wahuni kuhangaisha wapinzani wao. Dkt Kidero alisema wahuni hao hufika katika mazishi au mikutano ya kisiasa na kisha kuzomea wapinzani wa mfadhili wao. Kulingana na gavana huyo wa zamani, wahuni hao huvuruga hotuba kwa kupuliza vifaa vya vuvuzela. “Lengo lao ni kuhakikisha kuwa watu waliokusanyika wanakosa kusikiliza mambo yanayosemwa na mwanasiasa anayedhaniwa kuwa tishio kwa mfadhili wao,” alieleza. Mfanyabiashara Jimi Wanjigi ambaye ametangaza kuwania urais kupitia chama cha ODM, alishambuliwa mwezi uliopita na wahuni alipoenda kujipigia debe katika Kaunti ya Migori. Baraza la Mashirika ya Kijamii jana liliwataka wanasiasa kukoma kutumia wahuni kuvuruga kampeni za wapinzani wao. Badala yake, mwenyekiti wa baraza hilo Bw Stephen Cheboi aliwataka wanasiasa kuhubiri amani wanapozuru maeneo mbalimbali ya nchi kusaka kura. Tume ya Utangamano na Uwiano (NCIC) tayari imeonya kuwa itawachukulia hatua kali wanasiasa wanaofadhili vijana kuzua ghasia. Mwenyekiti wa Samuel Kobia alisema kuwa vurugu ambazo zimeanza kushuhudiwa ni hatari kwa amani nchini. “Tukumbuke kwamba mbinu hizo chafu za kisiasa ni hatari wakati huu ambao nchi inajiandaa kufanya uchaguzi 2022. Nchi itatumbukia kwenye ghasia hatua za haraka zisipochukuliwa,” akasema Bw Kobia. Ijumaa maafisa wakuu wa polisi walikutana na maafisa wa Tume Huru ya Uchaguzi na Mipaka (IEBC) ambapo walijadili suala la usalama wakati huu wa uchaguzi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  